kardosdrur/scandi-wiki huggingface dataset:
Bosau

Bosau er en by og kommune i det nordlige Tyskland, beliggende i Amt Großer Plöner See under Kreis Østholsten (resten af amtet ligger i Kreis Plön). Kreis Østholsten ligger i den østlige del af delstaten Slesvig-Holsten.

Geografi 
Bosau er beliggende i Naturpark Holsteinische Schweiz på østbredden af Großer Plöner Sees sydlige ende; nord for byen ligger en bugt af Großen Plöner See ved navn Bischofssee. I nærheden ligger byerne Plön og Eutin; Hansestaden Lübeck og delstatshovedstaden Kiel ligger begge 35 km væk.

Højeste punkt i kommunen er det 87,6 meter høje Mühlenberg ved landsbyen Brackrade.

I kommunen ligger ud over Bosau, landsbyerne og bebyggelserne Bichel, Braak, Brackrade, Hassendorf, Hutzfeld, Kiekbusch, Kleinneudorf, Klenzau, Liensfeld, Löja, Majenfelde, Quisdorf, Thürk og Wöbs.

Eksterne kilder/henvisninger 

 Byens websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Østholsten
Dersau

Dersau er en by og kommune i det nordlige Tyskland, beliggende i Amt Großer Plöner See under Kreis Plön. Kreis Plön ligger i den østlige/centrale del af delstaten Slesvig-Holsten.

Geografi 
Dersau er beliggende ved Bundesstraße 430 omkring 7 km sydvest for Plön, ved Großer Plöner See. Dersau er forbundet med Plön, Stocksee og Nehmten med en buslinje.

Eksterne kilder/henvisninger 

 Byens side   på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013  (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Plön
Jon Lauritz Qvisling

Jon Lauritz Qvisling (født 16. september 1844 i Fyresdal, død 1930) var en norsk præst og historisk forfatter. Han var far til Vidkun Quisling.

Qvisling blev cand. theol. i 1869, og blev herefter ansat somlærer, indtil han i 1876 indtrådte i gejstlig embedsstilling som residerende kapellan til Sandsvær. I 1879 blev han fflyttet til sin fødebygd, hvor mindst fem af hans forfædre havde været præster.

I 1893 blev han residerende kapellan til Strømsø menighed i Drammen. I 1900 blev han udnævnt som sognepræst i Gjerpen og 1901 tillige til provst i Skien, hvor han afsluttede sin gerning i 1917.

Qvisling skrev en del del teologiske skrifter heriblandt; Om Aanderne eller Englene (1890), De hellige Engle (1892), De Besatte (1895), Billeder af Jesu Liv (1896), Djævelen og hans Engle (1897), Jesu Lidelse og Død (1899), Ti Prækener (1904), Mystiske Fænomener i Menneskelivet (1909) og Betragtninger over Højmessetekster (1909). Derudover lavede Qvisling værdifulde bidrag til den norske gejstligheds historie, blandt andet i en stor monografi over Fyresdals Prestegjelds og Presters Historie (1888—90), Prester i øvre Telemarken fra de ældste Tider til omkring 1600 (1902), Gjerpens Prestegjelds og Presters Historie (1904—05), Øvre Telemarkens Historie i det 17. Aarhundrede (1906), Til Øvre Telemarkens Historie i det 18. og 19. Aarhundrede (1908) og Gjerpen, en Bygdebok (1917 ff.). derudover skrev han også flere mindre, genealogiske og kulturhistoriske afhandlinger.

Kilder 

 

Præster fra Norge
Nordmænd i 1800-tallet
Nordmænd i 1900-tallet
Auguste-Louis-Dominique Delpech

Auguste-Louis-Dominique Delpech (født 3. august 1818 i Paris, død 5. september 1880 i Croissy-Beaubourg) var en fransk læge.

Delpech fik Prix Montyon 1845 for Mémoire sur les épidémies de l'année 1844. Han tog doktorgraden 1846 og blev senere professor agrégé og læge ved hospitalet Necker. Delpech beskæftigede sig særlig med fabriks- og industrihygiejne (svovlkulstofforgiftninger). Han skrev 1864 De la ladrerie du porc og blev derefter medlem af Académie impériale de médecine. Delpech sendtes af regeringen til Tyskland for at studere trikinoseepidemier. Beretningen om disse, Les trichines et la trichinose chez l'homme et les animaux udkom 1866. Delpech udnævntes til medlem af Conseil d'hygiène publique et de salubrité og af Conseil municipal.

Kilder 

 

Læger fra Frankrig
Franskmænd i 1800-tallet
Personer fra Paris
Jacques-Mathieu Delpech

Jacques Mathieu Delpech (født 2. oktober 1777 i Toulouse, død 28. oktober 1832) var en fransk læge. 

Delpech blev doktor 1801 og ansattes som lærer i anatomi ved den nyoprettede skole for kirurgi og farmaci i Toulouse. Han kaldtes 1812 til professoratet i kirurgi i Montpellier og blev 
desuden overlæge ved Hôtel-Dieu Saint-Eloi. Han myrdedes på gaden af en patient, som han havde opereret for blodårebrok. Delpech grundede tidsskriftet Mémorial des hopitaux du midi og skrev om symfyseotomi og aneurismer. Hans hovedværker er Précis elementaire des maladies reputées chirurgicales (3 bind, 1816) og De l'orthomorphie (2 bind og atlas, 1828-29); han oversatte Antonio Scarpas værk om aneurismer.

Kilder  

 

Kirurger
Anatomer fra Frankrig
Franskmænd i 1700-tallet
Franskmænd i 1800-tallet
Personer fra Toulouse
Personer der er blevet myrdet
Browser hijacker

En browser hijacker eller "browser kaprer" er en form for software der modificerer en browsers indstillinger uden brugerens tilladelse for, at "sprøjte" uønsket markedsføring ind i en brugers browser.

En browser hijacker vil omdirigere en brugers søgninger til ondsindede websteder, ændre browserens søgefunktion med sin egen eller ændre start- eller fejlsiden i browseren.

Nogle browser hijackers indeholder også spyware. For eksempel installerer nogle browser hijackers en keylogger for at samle information omkring f.eks. online banking eller e-mail autoriseringsdetaljer. Nogle browser hijackers kan også skade registreringsdatabasen i Windows systemer, ofte permanent. 

Mange browser hijackings programmer er inkluderet og bliver installeret uden brugerens accept i software-pakker downloadet fra internettet.

Eksempel på browser hijackers 

Værste browser hijackers er markeret med fed.

 Ask Toolbar
 Astromenda Search
 Onewebsearch
 TV Wizard
 Conduit Search
 CoolWebSearch
 Delta Search
 Claro Search
 Search-daily.com
 MyStartSearch
 MyStart.IncrediBar Search
 Nation Zoom
 Babylon Toolbar
 Qone8.com
 qvo6.com
 istartsurf.com
 Mixi.DJ
 Pokki
 Snap.do
 SearchScopes
 Searchnu.com
 Searchgol.com
 Tuvaro
 Trovi
 Coupon Server
 Vosteran
 Groovorio
 GoSave

Malware
Karl Karmarsch

Karl Karmarsch (født 17. oktober 1803 i Wien, død 24. marts 1879 i Hannover) var en tysk
teknolog.

Karmarsch, der var udgået fra det polytekniske institut i Wien, kaldtes 1830 til Hannover for at indrette og lede den polytekniske skole der og blev 1834 medlem af direktionen for Gewerbeverein i Hannover, hvis "Mittheilungen" efter 1857 redigeredes af ham. I 1875 nedlagde han sit embede. Et foran den tekniske skole for ham oprettet monument afsløredes 1883. Foruden mangfoldige artikler i fagskrifter skrev Karmarsch Einleitung in die mechanische Lehren der Technologie (2 bind, 1825), Handbuch der mechanischen Technologie (2 bind, 1837—41, bearbejdet på dansk af Julius Wilkens 1852, 6. udgave bearbejdet af Hermann Fischer og Ernst Müller 1887—90). Sammen med Friedrich Heeren udgav Karmarsch den udmærkede Technisches Wörterbuch (3 bind, 1841—44, 3. udgave, bearbejdet af Friedrich Kick og Wilhelm Friedrich Gintl, 11 bind, 1874—92); endvidere har Karmarsch udgivet Beitrag zur Technik des Münzwesens (1856); Geschichte der Technologie (1872), og værdifulde arbejder findes af ham i "Deutsche Vierteljahrsschrift", "Dinglers Polytechnisches Journal" og "Polytechnische Mittheilungen", som han udgav sammen med Wilhelm Ludwig Volz (3 bind, 1844—46).

Kilder 

 

Ingeniører fra Tyskland
Faglitterære forfattere fra Tyskland
Tysksprogede forfattere
Tyskere i 1800-tallet
Personer fra Wien
Om lidt

"Om lidt" (også kendt under navnet "Om lidt bliver her stille" og "Om lidt er vi borte") er en sang med melodi af Kim Larsen og tekst af Larsen og Leif Sylvester Petersen.

Baggrund 
Kim Larsen havde ofte udtrykt ønske om at rejse landet rundt i gøglervogn, og dette ønske blev indfriet, da han og Bellami tog på turné i 1985 med showet Cirkus Himmelblå, hvor Erik Clausen og Leif Sylvester Petersen medvirkede. Om lidt var den afsluttende sang, som publikum "gik hjem på". Bandet udgav i 1986 albummet Forklædt som voksen, som bl.a. indeholder Om lidt.

Anvendelse 
Efterladte ved et dødsfald ønsker af og til, at sangen spilles ved begravelsen. Dette har medført kontroverser, idet nogle præster ikke tillader anvendelsen af en "cirkussang" ved kirkelige handlinger, mens andre finder det helt i orden. DR2's seere valgte den 24. oktober 2015 sangen som "Kim Larsens bedste" ved en sms - afstemning i anledning af Larsens 70 - års fødselsdag."

Personel 
Følgende er en liste over de personer der var med til at indspille sangen:
 Kim Larsen - Sang, guitar, sangskriver, komponist
 Leif Sylvester Petersen - sangskriver
 Jan Lysdahl - Kor, Keyboard, guitar, trommer
 Peter Ingemann - Kor, keyboard
 Henning Pold - Kor, keyboard, elbas
 Thomas Grue - Kor, guitar
 Jesper Ranum - Lydeffekter

Hitlister

Referencer 

Sange fra Danmark
Sange fra 1985
Sange fra 1986
Kim Larsen-sange
Strangeways, Here We Come

Strangeways, Here We Come er det fjerde studiealbum af det engelske rockband The Smiths. Albummet udkom i september 1987 på Rough Trade Records og blev det sidste inden bandets opløsning året efter.

Sangene på albummet
 «A Rush and a Push and the Land Is Ours»
 «I Started Something I Couldn't Finish» «Death of a Disco Dancer»
 «Girlfriend in a Coma»
 «Stop Me If You Think You've Heard This One Before»
 «Last Night I Dreamt That Somebody Loved Me»
 «Unhappy Birthday»
 «Paint a Vulgar Picture»
 «Death at One's Elbow»
 «I Won't Share You»

Album fra 1987
The Smiths-album
Peder Schade

Peder Schade (født 1641 i Roskilde, død 18. februar 1712 i København) var en dansk skolemand. Han var søn af rektor Hans Pedersen Kalundborg ogg far til diplomaten Hans Schade. 

Allerede i sit 4. år blev han sat i latinskolen og vandt i den grad høreren magister Gregers Mikkelsens yndest ved sit ypperlige nemme, at denne bad om, at drengen måtte følge med ham til Herlufsholm, da han 1654 selv var udnævnt til rektor der. I 4 år undervistes han på Herlufsholm, da faderen atter tog ham hjem til Roskilde. Han blev student 1660 og strax efter af faderen ansat som hører ved Roskilde Skole. I 1663 tiltrådte han en længere udenlandsrejse og var borte i 3 1/2 år, navnlig læggende sig efter lægevidenskab. Han opholdt sig i Leiden, Paris og i Italien; på hjemvejen besøgte han en stor del af Tysklands universiteter. Hans lyst stod til ganske at ofre sig for lægekunsten, men faderens indflydelse fik ham til atter at tage fat på skolegerningen. Straks efter sin hjemkomst 1666 blev han faderens vikar, og efter at han 1669 havde fået magistergraden, fik han kongelig stadfæstelse på vikariatet med successionsløfte. Ved sin faders død 1671 tiltrådte han rektorembedet, hvortil den gang endnu var knyttet værdigheden som kannik ved domkapitlet. Han var den sidste kannik i Roskilde. 

Da Roskilde Domkapitel blev ophævet, blev Schade 1682 – i forbindelse med rektorstillingen – lector theologiæ og notar i tamperretten, som behandlede ægteskabssager. Han var meget anset som skolemand og stod i omfattende brevveksling med udlandets lærde og statsmænd. Tillige dyrkede han ivrig musik og fremelskede den blandt skolens lærere og disciple. Han forstod fortræffelig at mele sin kage, således at han gentagne gange af kongen fik tildelt betydelige beneficier. Intet under derfor, at han levede i velstand og kunne efterlade betydelig formue. Da han 1703 fristede den store sorg ved sønnen Hans' drab, lod kongen for at vise sin deltagelse ham få løfte på, at sønnen Jesper Schade (født 1674, død 1726) skulle succedere ham i rektoratet. Under et ophold i København, hvorhen han var taget for tamperrettens skyld, døde han 1712. Schade var 2 gange gift: 1. (1669) med domprovst Trojels enke, Margrethe Bülche (død 1676), datter af præsident i København Peter Bülche; 2. (1678) med Karen Bartholin (død 1698), datter af rektor Albert Bartholin.

Kilder 

  

Skolefolk fra Danmark
Danskere i 1600-tallet
Danskere i 1700-tallet
Personer fra Roskilde
Hans Schade

Hans Schade (født 31. maj 1671 i Roskilde, død 11. oktober 1703 i København) var en dansk diplomat i polsk tjeneste. Han var søn af rektor Peder Schade.

Han blev student fra Roskilde Skole 1689, studerede først nogle år i København og begav sig derefter på en længere udenlandsrejse. I 1696 opholdt han sig i Amsterdam og ægtede her Catharina Meibom, datter af professor Marcus Meibom. Han synes da at have været en ganske velhavende mand. I 1698 blev han udnævnt til polsk resident i Amsterdam og i begyndelsen af 1700 til resident i Danmark. Hans ophold her blev imidlertid kun en lang række fortrædeligheder for ham. Han synes at have været en temmelig selvbevidst mand og kom snart i et meget spændt forhold til flere af de ledende danske statsmænd, særlig Plessen; helt galt blev det, da der kort efter kom en franskmand Moreau, der tidligere havde haft forbindelser med det polske hof, til København. Han protegeredes stærkt af Plessen og Christian von Lente og fik ved deres hjælp forskellige diplomatiske kommissioner for det polske hof med forbigåelse af Schade. Dette forbitrede denne i høj grad, og da han desuden ikke fik nogen som helst løn udbetalt, bad han fra midten af 1701 atter og atter om sin afsked, men først i maj 1703 kaldtes han tilbage, da Moreau udnævntes til envoyé. Det trak imidlertid ud med hans Afrejse, men han stod i øvrigt lige i begreb med at drage bort, da Moreau pludselig døde 9. oktober. Da dødsbudskabet straks meldtes Schade, begav denne sig til Moreaus bolig for på kongen af Polens vegne at forsegle hans brevskaber. Dette var imidlertid allerede besørget af Plessens sekretær, og der opstod nu en ordstrid, som endte med, at en af de tilstedeværende, kammerråd Burchard von Suhm, drog sin kårde og tilføjede Schade et alvorligt sår i underlivet, hvoraf han døde. Drabet vakte stor opsigt i København, og Suhm, der imidlertid var flygtet, blev året efter af Højesteret dømt fra livet som skyldig i forsætligt drab.

Kilder 

 

Diplomater fra Danmark
Danskere i 1600-tallet
Danskere i 1700-tallet
Personer fra Roskilde
Æblekage

Æblekage er en kage lavet af æblegrød, sukkerristet rasp (evt. tilsat knuste makroner) der lægges i en skål lagvis. Kagen afsluttes med et lag flødeskum på toppen.

Eksterne henvisninger

Se også 
 Æbletærte

Kager
Edouard de Bièfve

Edouard de Bièfve (født 4. december 1808 i Bryssel, død 7. februar 1882 sammesteds) var en belgisk maler. 

de Bièfve kom på kunstakademiet i sin fødeby og blev videre uddannet i historiemaleren Paelincks atelier og derefter i Paris. Efter en lidet karakteristisk virksomhed brød han med Grev Ugolino og sønnerne i fængslet (1836) nye baner for sin kunst; det var den gryende belgiske malerskole med Wappers og andre som førere og van Dyck som koloristisk mønster, han nu sluttede sig til. Hans hovedværk er: Den nederlandske adels kompromis, 1566 (1841, i det belgiske Nationalmuseum i Bryssel; en kopi i mindre målestok i Berlins Nationalgalleri) fik under den runde, det gjorde sammen med Gallaits Karl V's tronfrasigelse i tyske byer 1843 (et formeligt "triumftog"), stor indflydelse på daværende tysk kunst; dets kraftige kolorit og tekniske bravour blændede de ikke koloristisk forvænte tyskeres øjne. de Bièfves senere produktion (Karl I hænger guldkæden om Rubens, Belgien, som grunder kongedømmet) med flere indfriede ikke de givne løfter, og inden sin død var han allerede så temmelig en glemt mand.

Kilder

Eksterne henvisninger 

Historiemalere
Malere fra Belgien
Personer fra Bruxelles
Großer Plöner See

Großer Plöner See er en sø i det nordlige Tyskland, beliggende i delstaten Slesvig-Holsten. Den største by ved dens bredder er Plön, som søen har navn efter. Den er delstatens største sø, og den tiende største i Tyskland. Den ligger i Kreis Plön, mens østbredden danner grænse mod kreisen Østholsten. Der er også kort afstand til Segeberg. Som navnet tilsiger, findes der en mindre Plöner See, som er Kleiner Plöner See.

Søen ligger i Naturpark Holsteinische Schweiz.

Se også 

 Amt Großer Plöner See (tilgrænsende amt)

Eksterne kilder og henvisninger 

 Großer Plöner See: Charakteristische Daten  udgivet af Ministerium für Energiewende, Landwirtschaft, Umwelt und ländliche Räume Schleswig-Holstein besøgt 5. september 2015
 Turistside  (tysk, engelsk og dansk)
 Turkort 

Søer i Tyskland
Slesvig-Holstens geografi
Dörnick

Dörnick er en by og kommune i det nordlige Tyskland, beliggende i Amt Großer Plöner See under Kreis Plön. Kreis Plön ligger i den østlige/centrale del af delstaten Slesvig-Holsten.

Geografi 
Dörnick er beliggende ved Bundesstraße 430 cirka 3 km vest for Plön. Kommunen grænser til floden Schwentine og Karper Beek.

Eksterne kilder/henvisninger 

 Byens side   på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013  (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Plön
Joseph Paelinck

Joseph Paelinck (født 20. marts 1781 i Oostakker ved Gent, død 19. juni 1839 i Bruxelles) var en belgisk maler.

Paelinck var elev af Jacques-Louis David, videre uddannet i Rom, akademiprofessor i Bruxelles og direktør for
akademiet i Tournai. Han malede, nærmest i Davidsk art, historiebilleder: Paris' dom (1804, Gents Museum), Psyches toilette (1823, Amsterdams Museum), Karl V's tronfrasigelse (1836) etc.

Kilder 

 

Historiemalere
Malere fra Belgien
Victor Christian Hjort

Viktor Christian Hjort (født 13. oktober 1765 på Gunderslevholm, død 26. juli 1818) var en dansk biskop. Han var broder til Frederik Christian Hjort samt fader til Peder og Vilhelm Billeskov Hjort.

Hjort blev student fra Odense Skole 1783 og efter at have været alumnus på Valkendorfs Kollegium teologisk kandidat 1788. I 1791 blev han residerende kapellan i Taarnby på Amager efter en prøveprædiken for konsistorium, der havde kaldsret, 1796 2. og det næste år 1. kapellan ved Holmens Kirke i København og 1804 sognepræst og provst sammesteds. I 1811 blev han biskop i Ribe Stift.

Hjort. har udgivet mange enkelte taler, især sådanne, som han i egenskab af Holmens provst holdt ved højtidelige lejligheder, og en opbyggelsesbog: Gudfrygtige Sømænds Sjælero (1802), der var en bearbejdelse af et ældre skrift med udeladelse af, hvad der var for smagløst eller bar præg af ældre tiders mysticisme. Større betydning har han dog som digter. Allerede som kandidat udgav han efter biskop Balles opfordring en samling Aandelige Sange (1790-91), som belønnedes af Selskabet for de skjønne Videnskaber. Flere af disse bleve optagne i den evangelisk-kristelige salmebog, og nogle er der fra gåede over i Salmebog til Kirke- og Husandagt.

Han holder sig især til den side af kristendommen, hans samtid forstod at vurdere, Guds forsyn og hans faderlige styrelse, men han har også her skrevet salmer, som ville få et længere liv end det meste af den tids poesi, såsom Evige Fader, som kjærlig regerer, Med høj og festlig Jubelklang, I dit Tempel møde vi. Han fortsatte denne sin poetiske virksomhed, og da efter den tids opfattelse helst enhver stand skulle have poesien lempet efter sit behov, skrev han Sange for unge Piger (1799), Sange for Haandværksstanden (1809) og Sange for Soldaterstanden (1810). Den sidstnævnte samling blev på kongelig bekostning uddelt i hæren. I sin helhed hæve hans digte sig ikke over det middelmådige.

Som præst og biskop virkede han på den i hans tid almindelige måde; han tog sig meget af Holmens Sogns fattig- og skolevæsen og var medudgiver af Efterretninger om det kjøbenhavnske Fattigvæsen (1799). I Ribe oprettede han en søndagsskole for konfirmerede drenge og svende og var medstifter af et patriotisk selskab for stiftet. Skolevæsenets midler i Holmens Sogn forøgedes i hans tid med 20000 rigsdaler; men i Ribe var han ikke så heldig; det var den trange tid, da en almindelig forarmelse tyngede det hele land. Ligesom de andre biskopper bestræbte han sig forgæves for at skaffe præsterne hjælp; men også hans egne pengesager kom i uorden, og ved hans død manglede der mange penge i de offentlige kasser.

Kilder 
 
 
 

Biskopper over Ribe Stift
Provster fra Danmark
Danskere i 1700-tallet
Danskere i 1800-tallet
Morten Madsen (biskop)

Morten Madsen (født 1596 i København, død 16. eller 17. oktober 1643) var en dansk biskop.

Morten Madsens fader, Mads Nielsen, var bager; 1613 blev han student, var udenlands i 1618 og 1619, da han vides at have disputeret i Wittenberg; magistergraden tog han 1621 ved Københavns Universitet, var en kort Tid rektor i Sorø og tillige lærer for nogle af kongens og Kirstine Munks børn. Det har vel været som et slags honorar derfor, at han allerede 1622 blev udnævnt til slotspræst på Frederiksborg, hvorfra han 1624 forfremmedes til kongelig konfessionarius, i hvilken egenskab han fulgte med kongen i de første år af hans uheldige tyske felttog.

I 1627 blev han direkte af kongen beskikket til biskop i Aarhus Stift, men det synes, at han snart ikke var så vel anskreven på højere steder som tidligere; han fik flere gange tilrettevisninger, dels fordi han skulle have været ligegyldig i sit embede, således ved ikke at visitere tilstrækkelig hyppig, dels fordi han skulle have gjort sig skyldig i overgreb. Måske har han ikke været så ivrig, som kongen kunne ønske, når der, hvad flere gange skete, blev pålagt ham det delikate hverv at være budbringer mellem kongen og Kirstine Munk, som opholdt sig på Boller i hans stift. I 1634 disputerede han for den teologiske doktorgrad, og han skal især have været kyndig i de østerlandske sprog, men hans forfattervirksomhed er uden betydning.

I 1623 blev han gift med Kirstine Hansdatter, som var født 1602 i Helsingør af forældrene borgmester Hans Villumsen og Ingeborg Frederiksdatter Leiel, der hørte til den helsingørske patricierslægt Leiel. Det er unøjagtigt, når Mogens Madsen undertiden benævnes Leiel; således skrev han sig aldrig selv, hvorimod hans 2 sønner senere antog navnet i den latinske form Lælius.

Biskoppen og hans familie havde mange fjender, således klokkeren ved Domkirken; den satiriske forfatter Hans Skaaning, og lensmanden i Aarhus Erik Grubbe; måske er der dog blevet gjort denne sidste uret, når det er blevet sagt, at hans vrede især stammede fra, at alle de forførelsens kunstgreb, han øvede mod bispens smukke datter, ikke lykkedes, og at han så ville hævne sig ved at beskylde hendes mand, præsten i Aarhus Christen Nielsen Bundtz, for at have stået i utilbørligt forhold til bispinden, altså hans svigermoder.

Men forhåbentlig er også alle de beskyldninger, der blev rettede imod hende, grundløse; thi de gik ud på intet mindre end både utugt og blodskam, fosterfordrivelse og barnemord samt trolddom, hvorved hun skulle have forhekset sin mand, så han gik fra forstanden, ja måske endog have voldet hans død.

Denne sag endte med, at en herredagsdom 1649 frifandt bispinden. Hun døde 4. maj 1672 i København, "agtet og æret", hedder det et sted udtrykkelig. Biskoppen havde været en velhavende mand, hvis formue blev anslået til 30000 daler; men ved de sammenstødende ulykker, krigen og processen, smeltede den sammen til næsten intet.

Kilder 

 

Biskopper over Århus Stift
Danskere i 1600-tallet
Personer fra København
Kongelige konfessionarii fra Danmark
Richard Saul Wurman

Richard Saul Wurman (født 26. marts 1935 i Philadelphia) er en amerikansk arkitekt og grafisk designer. Wurman har skrevet og designet over 83 bøger, skabt TED og betegnelsen informationsarkitektur, et begreb der dækker over opbygningen af hjemmesider.

Eksterne henvisninger 

 

Arkitekter fra USA
Grafiske designere
Personer fra Philadelphia